“ดีเดย์” 1 กันยายนนี้ จัดเก็บภาษี e-Service สำหรับผู้ประกอบการต่างชาติ
นายเอกนิติ นิติทัณฑ์ประภาศ อธิบดีกรมสรรพากร กล่าวถึงการจัดเก็บภาษี e-Service ตามพระราชบัญญัติ อี-เซอร์วิส ที่จะเริ่มจัดเก็บวันแรก ในวันที่ 1 กันยายนนี้ ซึ่งเป็นการจัดเก็บภาษีจากผู้ให้บริการออนไลน์ต่างประเทศที่เข้ามาให้บริการในประเทศไทย ผ่านช่องทางอิเล็กทรอนิกส์ต่างๆ ถ้ามีรายได้เกิน 1.8 ล้านบาท จะต้องยื่นจดทะเบียนภาษีมูลค่าเพิ่ม (7%) นำส่งให้กรมสรรพากร สาเหตุที่มีการจัดเก็บภาษี e-Service นั้น ก็เพื่อให้เกิดความเป็นธรรมระหว่างผู้ประกอบการชาวไทยและผู้ประกอบการต่างชาติ ที่ให้บริการทางอิเล็กทรอนิกส์ในประเทศไทย โดยแบ่งกลุ่มออกเป็น 5 ประเภทคือ บริษัทที่ให้บริการด้านสื่อโฆษณา  แพลตฟอร์มขายของออนไลน์  บริษัท เอเจนซี่ ซื้อ - ขาย ตั๋วเครื่องบินและจองโรงแรม  แพลตฟอร์มตัวกลางระหว่างคนซื้อ – คนขาย และบริษัทที่ให้บริการดูหนัง ฟังเพลงและเพื่อให้การจัดเก็บภาษีเป็นไปอย่างมีประสิทธิภาพ กรมสรรพากรทั่วโลกได้มีการจัดตั้งภาคีสมาชิกขึ้นมา โดยมีสมาชิกทั้งหมด 130 ประเทศ ซึ่งประเทศไทยก็เป็นหนึ่งในสมาชิกของภาคีนี้ เพื่อแลกเปลี่ยนข้อมูลและให้ความช่วยเหลือในการเรียกเก็บภาษีซึ่งกันและกัน นอกจากนี้ ประเทศไทยยังได้มีการปรับปรุงกฎหมายให้ทันสมัยมากขึ้น สามารถออกหมายเรียกอิเล็กทรอนิกส์เพื่อขอตรวจสอบได้ สำหรับพ่อค้าแม่ค้าออนไลน์ไม่ต้องตกใจ เพราะจะไม่ได้รับผลกระทบจากการจัดเก็บภาษีนี้ ถ้าจดทะเบียนภาษีมูลค่าเพิ่มอยู่แล้ว ก็เสียภาษีตามเดิมทุกอย่าง